‘Fynskrif’-akteur en sy vrou se paaie skeiNeels van Jaarsveld en Jeanne Flynne (Foto: Maroela Media) Die gewilde akteur Neels van Jaarsveld (41) en sy modelvrou, Jeanne Flynn (31), het ná net meer as ŉ jaar en ŉ half getroude lewe, besluit om paaie te skei. Neels het dié nuus Woensdag op Facebook bekend gemaak. “Dit is met groot hartseer dat ek aankondig dat ek en my vrou uit mekaar is. Ons het geleidelik uitmekaar gegroei, maar ons is steeds goeie vriende wat vir mekaar die beste in die toekoms toewens.” Neels van Jaarsveld en Jeanne Flynn (Foto: Facebook) “Geen verdere kommentaar sal gegee word nie, en ons vertrou julle sal ons privaatheid respekteer,” het Van Jaarsveld geskryf. Van Jaarsveld en Flynn is in April 2017 in Witsand in die Wes-Kaap getroud nadat hulle op Facebook ontmoet het. “Ek neem foto’s, en sy het eendag een van my foto’s op Facebook ge-like. Ek het toe na haar profiel gaan kyk, en gedink sy lyk baie oulik. Daarna het ek haar uitgenooi vir ŉ melkskommel, sy het opgedaag, en die res is geskiedenis,” het Van Jaarsveld destyds aan Bravo! gesê.